ຂປລ. ຫລັງຈາກເຂົ້າຮ່ວມກອງປະຊຸມສົນທະນາລະດັບສູງ ລະຫວ່າງ ພັກກອມມູນິດຈີນ ແລະ ບັນດາພັກການເມືອງໃນໂລກ, ທີ່ນະຄອນຫລວງປັກກິ່ງ ສປ ຈີນ ແລ້ວ, ສະຫາຍ ນາງ ປານີ ຢາທໍ່ຕູ້ ກຳມະການກົມການເມືອງສູນກາງພັກ, ປະທານສະພາແຫ່ງຊາດ ພ້ອມດ້ວຍຄະນະ ໄດ້ສືບຕໍ່ຢ້ຽມຢາມນະຄອນຊຽງໄຮ້ ແຕ່ວັນທີ 3-5/12/2017.
ສະຫາຍ ລີສຽງ ກຳມະການກົມການເມືອງສູນກາງພັກ, ເລຂາຄະນະພັກນະຄອນຊຽງໄຮ້ ໄດ້ຕ້ອນຮັບຄະນະ ແລະ ໄດ້ແຈ້ງສະພາບການອັນພົ້ນເດັ່ນ ໃນການພັດທະນານະຄອນຊຽງໄຮ້, ຕີລາຄາສາຍພົວພັນ ລະຫວ່າງ ຈີນ-ລາວ ເວົ້າລວມ, ລະຫວ່າງນະຄອນຊຽງໄຮ້ ແລະ ສປປ ລາວ ເວົ້າສະເພາະ ສະຫາຍ ນາງ ປານີ ຢາທໍ່ຕູ້ ໄດ້ສະແດງຄວາມຂອບໃຈ ຕໍ່ການຕ້ອນຮັບ ທີ່ເຕັມໄປດ້ວຍໄມຕີຈິດມິດຕະພາບ ຖານສະຫາຍອ້າຍນ້ອງ ຂອງ ສະຫາຍ ເລຂາຄະນະພັກນະຄອນຊຽງໄຮ້, ສະແດງຄວາມຊົມເຊີຍ ແລະ ຕີລາຄາຕໍ່ຜົນສຳເລັດ ການເປັນເຈົ້າພາບຈັດກອງປະຊຸມສົນທະນາລະດັບສູງ ລະຫວ່າງ ພັກກອມມູນິດ ແລະ ບັນດາພັກການເມືອງໃນໂລກ; ຊົມເຊີຍຜົນສຳເລັດກອງປະຊຸມໃຫ່ຍຜູ້ແທນທົ່ວປະເທດ ຄັ້ງທີ XIX ຂອງພັກກອມມູນິດຈີນ ທີ່ມີຄວາມໝາຍດ້ານປະຫວັດສາດຂອງພັກກອມມູນິດຈີນ ແລະ ປະຊາຊົນຈີນ, ທີ່ໄດ້ສ້າງຄວາມສົນໃຈໃຫ້ແກ່ບັນດາປະເທດ ຢູ່ໃນໂລກ; ຊົມເຊີຍຕໍ່ຜົນສຳເລັດອັນໃຫຍ່ຫລວງຮອບດ້ານ ຂອງປະຊາຊົນຈີນ ເວົ້າລວມ, ເວົ້າສະເພາະນະຄອນຊຽງໄຮ້ ທີ່ຍາດມາໄດ້ໃນໄລຍະຜ່ານມາ ພາຍໃຕ້ການນຳພາອັນສະຫລາດສ່ອງໃສ ຂອງພັກກອມມູນິດຈີນ ແລະ ອວຍພອນໃຫ້ປະຊາຊົນຈີນ ພາຍໃຕ້ການນຳພາຂອງພັກກອມມູນິດຈີນ ອັນມີສະຫາຍ ສີ ຈີ້ນຜິງ ເປັນແກນນຳນັ້ນ ຈົ່ງບັນລຸຜົນສຳເລັດ ໃນການສ້າງສັງຄົມນິຍົມ ທີ່ມີສີສັນພິເສດຂອງຈີນ, ບັນລຸການສ້າງປະເທດຈີນສັງຄົມນິຍົມເຂັ້ມແຂງ, ຈະເລີນຮຸ່ງເຮືອງ, ປະຊາທິປະໄຕ, ກົມກຽວປອງດອງ ແລະ ສວຍງາມ.
ສະຫາຍ ນາງ ປານີ ຢາທໍ່ຕູ້ ໄດ້ແຈ້ງສະພາບການພົ້ນເດັ່ນຂອງ ສປປ ລາວ ໂດຍສະເພາະແມ່ນການຈັດຕັ້ງຜັນຂະຫຍາຍ ມະຕິກອງປະຊຸມໃຫຍ່ຄັ້ງທີ່ X ຂອງພັກ ແລະ ແຜນພັດທະນາເສດຖະກິດ-ສັງຄົມ 5 ປີຄັ້ງທີ 8; ຕີລາຄາການພົວພັນຮ່ວມມື ທີ່ມີມູນເຊື້ອ ແບບຄູ່ຮ່ວມຍຸດທະສາດຮອບດ້ານໝັ້ນຄົງຍາວນານ ລະຫວ່າງສອງພັກ, ສອງລັດ ແລະ ປະຊາຊົນສອງຊາດລາວ-ຈີນ ໃນໄລຍະຜ່ານມາ, ໂດຍສະເພາະ ໄດ້ຕີລາຄາຜົນສຳເລັດການຢ້ຽມຢາມລັດຖະກິດທີ່ ສປປ ລາວ ຂອງສະຫາຍເລຂາທິການໃຫຍ່, ປະທານປະເທດ ສີ ຈີ້ນຜິງ ໃນກາງເດືອນພະຈິກທີ່ຜ່ານມາ ແລະໄດ້ຕີລາຄາສູງ, ສະແດງຄວາມຮູ້ບຸນຄຸນຕໍ່ພັກ, ລັດ ແລະ ປະຊາຊົນຈີນ ທີ່ໄດ້ໃຫ້ການສະໜັບສະໜູນຊ່ວຍເຫລືອ ໃຫ້ແກ່ພັກ, ລັດ ແລະ ປະຊາຊົນລາວ ໃນໄລຍະທີ່ຜ່ານມາ ກໍຄື ປັດຈຸບັນ, ເຊິ່ງເປັນການປະກອບສ່ວນເຂົ້າໃນການສ້າງສາພັດທະນາ ສປປ ລາວ ໃຫ້ນັບມື້ນັບເຂັ້ມແຂງ.
ສະຫາຍ ນາງ ປານີ ຢາທໍ່ຕູ້, ພ້ອມຄະນະຍັງໄດ້ຢ້ຽມຊົມພື້ນຖານປະຫວັດສາດ, ເສດຖະກິດ-ສັງຄົມ ຈຳນວນໜື່ງ ຢູ່ນະຄອນຫລວງປັງກິ່ງ ແລະ ນະຄອນຊຽງໄຮ້ ເຊັ່ນ ສະຖານທີ່ດຳເນີນກອງປະຊຸມໃຫຍ່ຄັ້ງທີ 1 ຂອງພັກກອມມູນິດຈີນ, ສູນວາງສະແດງແຜນຜັງເມືອງນະຄອນຊຽງໄຮ້.
ເນື້ອໃນ: ຂປລ